
Către,






BIROUL PERMANENT AL






CAMEREI DEPUTAŢILOR


Vă înaintăm, alăturat, Raportul comun asupra proiectului de Lege privind contractarea serviciilor de consultanţă şi reprezentare juridică de către autorităţile publice centrale, companii/societăţi naţionale cu capital majoritar de stat şi regiile autonome, trimis Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi pentru dezbatere în fond, în procedură obişnuită,  cu adresa nr. PL.x 591 din 7 noiembrie 2011,  înregistrat cu nr.26/474 din 8 noiembrie 2011, respectiv cu nr.31/1024 din 8 noiembrie 2012.


PREŞEDINTE,


   

VICEPREŞEDINTE,


    Bogdan CANTARAGIU

     

 Florin IORDACHE                     

RAPORT COMUN
asupra proiectului de Lege privind contractarea serviciilor de consultanţă şi reprezentare juridică de către autorităţile publice centrale, companii/societăţi naţionale cu capital majoritar de stat şi regiile autonome

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au fost sesizate, spre dezbatere, în fond, în procedură obişnuită, cu proiectul de Lege privind contractarea serviciilor de consultanţă şi reprezentare juridică de către autorităţile publice centrale, companii/societăţi naţionale cu capital majoritar de stat şi regiile autonome, trimis cu adresa nr. PL.x 591 din 7 noiembrie 2011, înregistrată cu nr.26/474 din 8 noiembrie 2011, respectiv cu nr.31/1024 din 8 noiembrie 2012.
Potrivit prevederilor art. 75 din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera  Deputaţilor este  Cameră decizională.
Consiliul Legislativ  a avizat favorabil iniţiativa legislativă, conform avizului nr.490 din 2 mai 2011.
Guvernul nu susţine adoptarea acestei iniţiative legislative, conform punctului de vedere nr.1376 din 9 iunie 2011.
Propunerea legislativă  supusă dezbaterii are ca obiect de reglementare interdicţia contractării serviciilor externe de asistenţă, consultanţă şi reprezentare juridică de către autorităţile administraţiei publice centrale, serviciile publice deconcentrate ale ministerelor şi ale celorlalte organe centrale din unităţile administrativ-teritoriale, companiile şi societăţile naţionale cu capital majoritar de stat, precum şi de regiile autonome, având în vedere că majoritatea instituţiilor publice ale administraţiei publice centrale au efectuat cheltuieli mari cu aceste servicii externe, care au depăşit, în unele cazuri, cheltuielile efectuate cu structurile juridice ce funcţionează în aparatul propriu.

În conformitate cu prevederile art. 61 şi art.63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic și Comisia juridică, de disciplină și imunități au examinat proiectul de lege sus menţionat în şedinţa din 25 septembrie 2012. 

Din numărul total de 28 membri ai Comisiei pentru administraţie publică, amenajarea teritoriului şi echilibru ecologic au participat la dezbateri 27 deputaţi. 
Din numărul total de 23 membri ai Comisiei juridice, de disciplină și imunități au participat la dezbateri 18 deputaţi.
In urma dezbaterilor, membrii comisiei au hotărât, cu majoritate de voturi, respingerea proiectului de Lege privind contractarea serviciilor de consultanţă şi reprezentare juridică de către autorităţile publice centrale, companii/societăţi naţionale cu capital majoritar de stat şi regiile autonome.
Consilierii juridici au în fapt două statute, respectiv statutul care derivă din calitatea lor de funcționari publici, supuși exigențelor și controlului atât ale instituției unde sunt încadrați, cât și Agenției Naționale a Funcționarilor Publici, precum și statutul de consilier juridic, similar consilierilor juridici din sfera privată. Incoerența legislativă cu privire la acest aspect vulnerabilizează profesia de consilier juridic al statului.
Fiind cei care reprezintă interesele statului, considerăm ca nu poate exista identitate de statut cu consilierii juridici din sfera privata, care sunt supuși altor rigori și altor cerințe specifice agenților economici.
Deși pot continua să ramână funcționari publici, în sens larg, statutul lor trebuie particularizat la atribuțiile și rolul lor, în raport cu ceilalți funcționari publici. Sistemul de carieră ar trebui simplificat, ar trebui să existe o organizare coerentă a profesiei de consilier juridic public și, cel puțin, să existe o instituție care să-i coordoneze din punct de vedere al activității juridice specifice, chiar dacă profesional rămân în subordinea instituției angajatoare. Ar trebui instituit, expres și detaliat, principiul autonomiei profesionale, astfel încât să existe libertatea de apreciere asupra soluțiilor celor mai potrivite din punct de vedere juridic și cele mai puțin oneroase.
Ministerul Justiției, luând în considerare complexitatea aspectelor legate de asistență, consultanță și reprezentarea juridică a statului, a inițiat un grup de lucru cuprinzând reprezentanți ai unei serii de instituții publice și organizații de consilieri juridici. Acest grup de lucru, pornind de la raportul Curții de Conturi, urmărește identificarea unor soluții legislative cu privire la toate aspectele acestei probleme: condițiile contractării de servicii externe, modul de atribuire a contractelor, modul de negociere a clauzelor acestor contracte, controlul și verificarea de către instituția publică a modului de exercitare a contractelor și de îndeplinire a obligațiilor, statutul personalului care asigură servicii juridice în cadrul instituțiilor publice.
În raport de obiectul şi conţinutul său, proiectul de lege face parte din categoria legilor organice.


  PREŞEDINTE,


   

VICEPREŞEDINTE,


    Bogdan CANTARAGIU

     

 Florin IORDACHE                     



SECRETAR,




      SECRETAR,

   Gheorghe CIOCAN


 
    GABRIEL ANDRONACHE
 Expert, Nicoleta Toma


Consilier, Paul Serban

